Jos Alko olisi kuin Veikkaus

Suomessa on Alkon monopoli virallisesti torjumassa alkoholin haittoja. Kuvitelkaamme, että joku olisi keksinyt korvamerkitä Alkon voiton rahoittamaan lastensairaaloita. Samalla Alkon hallintoelimet olisi miehitetty sairaaloiden ja syöpälasten edustajilla. Taatakseen lasten hyvän hoidon Alko pyrkisi maksimoimaan tulonsa eikä mikään lainsäädäntö kaitsisi sen käyttämiä keinoja.

Alko laittaisi jokaisen marketin aulaan ja kioskiin kolikoilla toimivan kossuautomaatin, josta saisi päivän avausnaukun muutamalla kolikolla. Erityisesti se keskittäisi kossuautomaattinsa sossujen edustalle ja laajemmin vuokratalovaltaisiin kaupunginosiin, koska se on analysoinut, että otollista asiakaskuntaa tavoittaa parhaiten sieltä. Televisiossa mainostettaisiin perjantaipulloa, jonka jokainen on ansainnut rankan viikon päälle. Täydellisen alkoholimonopolin oloissa juopottelun mielikuvamainonta olisi erityisen kannattavaa. Kilpailun vallitessa toinen yritys voisi hyötyä siitä, että minä mainostan televisiossa perjantaipullon autuutta.

Jos joku raittiusihminen yrittäisi sanoa, että toiminta on vastuutonta, hänet vaiennettaisiin kysymällä, haluatko todella vaarantaa lasten syöpähoidot.

Joku voisi silti sanoa, että alkoholihaitat pienenisivät, jos tällä tavoin Alkon monopoli purettaisiin ja alkoholin myyntiä alettaisiin säädellä lainsäädännöllä.

Myönnän, että tämä rinnastus on kärjistetty, mutta haluan havainnollistaa sillä sitä, että kahta vastakkaista tavoitetta on vaikea toteuttaa yhdellä keinolla.

Peliriippuvuus on merkittävä tekijä ylivelkaantumisessa

Pidän uhkapelejä vihonviimeisenä kirouksena, joissa on hyvää suunnilleen yhtä paljon kuin heroiinin käytössä elämän ankeuden torjumisessa. Siksi uhkapeleihin pitäisi suhtautua suunnilleen samalla tavalla kuin huumeisiin.

(Vapaata markkinataloutta muutoi

n kannattava The Economist on esittänyt useaan otteeseen huumekaupan ottamista valtion monopoliksi. Jätän tämän aiheen sivuun turhia emootioita herättävänä.)

Joku voi sanoa, että eihän muutaman kympin menettämisen Veikkauksen peliautomaattiin ole mitään uhkapeliä. Ei se hänelle olisikaan, mutta hän ei myöskään kuulu kohderyhmään. Kohderyhmään kuuluvat esimerkiksi kansaneläkeläiset. Jos eläkeläinen ei voi ostaa hänelle määrättyjä lääkkeitä, koska menetti rahat peliautomaattiin, hänen kohdallaan se on uhkapeliä.

Sellaistakin olen kuullut sanottavan, että tarvitsemme Veikkausta, koska kansanterveyden rahoittaminen verovaroista ei käy maassa, jossa veroaste on niin korkea kuin on. Tiedoksi: osana tuota korkeaa veroastetta on myös Veikkauksen tuloutus valtiolle. Se lasketaan noissa tilastoissa veroksi.

Verona Veikkauksen uhkapelit ovat erittäin regressiivinen vero, jota köyhät ilmeisesti eivät maksa ainoastaan suhteessa enemmän kuin rikkaat, vaan myös absoluuttisesti. Lottokansa asuu köyhissä lähiöissä ja taantuvalla maaseudulla.

Peliriippuvaiset eivät ole peliautomaatien tuotossa mikään pieni sivuvirta vaan pääasiallinen tulolähde. Veikkaus suunnittelee, että joskus ensi vuosikymmenellä se toisi peliautomaatteihin tunnistautumisen, jolloin peliriippuvainen voi selkeinä hetkinään kieltää pelaamisen itseltään – se voisi ehkä olla ehto myös velkasaneeraukseen pääsemiselle. Tämä on aivan turha investointi, koska sen jälkeen nuo vekottimet eivät tuota mitään. Ne kannattaisi kerätä pois ja jalostaa romuraudaksi. Muutama prosentti suomalaisista vastaa pääosasta peliautomaattien tuotosta. Ongelmapelaajat ovat koko liikeidea.

Peliriippuvuus on merkittävänä syynä ylivelkaantumiseen.

Ilmeisesti kaikki pelaajat eivät hahmota, että peliautomaatille ei voi kuin hävitä. Tai ollaan tarkkoja. Jos pelaa kerran, voi pienellä todennäköisyydellä jopa vähän voittaa, mutta jos pelaa paljon häviää varmasti paljon.

Lotto on nerokas tapa hämätä ihmisiä, koska harva oivaltaa, kuinka epätodennäköistä on voittaa pääosuma. Eihän siinä tarvitse kuin saada seitsemän numeroa oikein neljästäkymmenestä. Todennäköisyys on 1/18 643 560. Sitä kuinka pieni luku tuo on, eivät ihmiset yleensä hahmota. Jotain osviittaa tuohon antaa, että jos lottoaa joka viikko rivin, voittaa päävoiton noin joka 358 000 vuosi. Ihmiskunta on noin 200 000 vuotta vanha. Tai jos tiedät, että ystävälläsi on puhelin, mutta et tiedä numeroa, kuinka älykästä olisi soittaa satunnaisiin numeroihin ja kysyä, onko tämä Kallen numero?

Ranskassa mainostettiin jotain eurolottoa tai sellaista. Kerrottiin päävoiton suuruus, mutta kerrottiin myös voiton todennäköisyys. Se on muistaakseni 1/92 miljoonaa. Siellä näköjään vaaditaan edes tämä.

Joku kirjoitti, että suomalaiset olisivat paljon varakkaampia, jos olisivat sijoittaneet pörssiin ne rahat, jotka ovat haaskanneet Lottoon. Toden totta. Kymppi vaikkapa osakeindeksiin joka viikko kymmenen vuoden ajan ja omistaisin nyt liki 10 000 euroa.

Monopoli vai Ruotsin malli

Koska uhkapelit rinnastuvat ajatuksissani huumekauppaan, olen pitänyt Veikkauksen monopolia perusteltuna tapana ehkäistä haittoja. Uhkapelejä kun on yhtä mahdoton kiskoa maailmasta kuin huumeita.

Tilastojen valossa tämä haittojen minimointi on kuitenkin epäonnistunut täysin. Ongelmapelaajia on kaikkialla mailmassa, mutta Suomessa selvästi enemmän kuin muualla. Nykyjärjestelmä on siis erityisen huono torjumaan pelaamisen haittoja.

Vaihtoehtoinen malli olisi Ruotsissa noudatettu lisenssijärjestelmä. Yksityisetkin saavat haalia rahaa uhkapeleistä, mutta toiminta on luvanvaraista ja iso osa tuotosta on tilitettävä valtiolle.

Jos vertaa Suomen mallia sen nykymuodossa Ruotsin malliin, Ruotsin malli on parempi. Ruotsissa on paljon helpompi säädellä uhkapelitoimintaa, koska kukaan ei tule huutamaan, että vaarannat kulttuurin, urheilun ja kansanterveystyön. Vaikka Ruotsin malli on parempi, se ei ole paras.

Minun ideaalimaailmassani vastuullinen, haittojen minimointiin tähtäävä valtiollinen monopoli olisi parempi. Vaikka yksityisten yritysten saalistusta olisi lainsäädännöllä helpompi suitsia kuin rahanahneen Veikkauksen, kovin helppoa se ei silti olisi. Yritys keksii uuden kikan paljon sujuvammin kuin valtio muuttaa lainsäädäntöä eikä nykyisin hyväksytä yleislakeja tyyliin ”liiallista houkuttelevuutta ei suvaita”.

Jos Veikkauksesta haluttaan vastuullisesti toimiva, sen yhteydet kaikkien hyvien asioiden rahoittamiseen on katkaistava. Tämä on ehdoton edellytys. Veikkauksen tuotot on tilitettävä valtiolle ja valtion tulee vastata hyvistä asioista budjettirahoituksella.

Kun kokoomus valitsi Veikkauksen hallitukseen omaa edustajaansa, itsestään selvää oli, että tämä kuuluisi puolueen urheilusiipeen. Ensin Hjallis Harkimo ja sitten Ilkka Kanerva. Siltä osin, kun hallitus ja hallintoneuvosto eivät koostu talouden ammattilaisista, ne koostuvat edunsaajista, siis niistä, jotka haluavat saada uhkapeleistä mahdollisimman suurta tuottoa.

Kun monopolin tarkoitus (niin se on EU:lle selitetty) on torjua pelaamisen haittoja, tuntuisi luontevalta, että hallintoelimissä oisi velkaneuvojia ja ylivelkaantuneiden edustajia ja erilaisia sosiaalialan ammattilaisia eikä niitä, joiden etuna on maksimoida tuotto.

Aika isoja korvauksia hallintoon osallistuville poliitikoille myös maksetaan – etenkin ajatellen, että nämä ovat siellä edustamassa omia intressitahojaan. Jos joku väittää, ettei siellä edusteta intressitahoa, kertokoon, miksi kokoomuksen edustajan oli edustettava puolueen urheilusiipeä? Mitä sanoisimme, jos jokin rakennusliike toimisi samoin; valitsisi hallintoelimiinsä poliitikkoja ja maksaisi näille ylimitoitettuja palkkioita?

Minä kannatan siis yhä monopolia, mutta monopolia, joka ottaa täysin toisen suunnan. Unohdetaan tuotot ja pannaan koko paino haittojen minimointiin. Valtio siirtää budjettirahoituksen piiriin kaiken sen, mitä nyt rahoitetaan veikkauksen tuotoilla. En tarkoita, että Veikkauksen talouden vahtimisella ei olisi merkitystä. Kuluja saa kyllä minimoida.

Nyt on puhuttu joidenkin mainosten ”epäonnistumisesta”. Miksi haitallista toimintaa ylipäänsä pitää mainostaa? Ei Alkokaan mainosta perjantaipulloa.

PS.

Kävi allekirjoittamassa kansalaisaloitteen, jossa vaaditaan peliautomaatteja pois kaupoista, kioskeista, ravintoloista ja huoltoasemilta. Uhkapelaamista emme voi estää niin kuin emme tupakointiakaan, mutta olkoot peliautomaatit piilossa niin kuin tupakatkin ovat kaupoissa. Jos sinäkin haluat allekirjoittaa, tässä on osoite: kansalaisaloite.fi/fi/aloite/3933